REPUBLIKA SLOVENIJA

**MINISTRSTVO ZA DELO, DRUŽINO,**

**SOCIALNE ZADEVE IN ENAKE MOŽNOSTI**

DIREKTORAT ZA DELOVNA RAZMERJA IN PRAVICE IZ DELA

Kotnikova ulica 28, 1000 Ljubljana

Datum: 27. 7. 2015

Zadeva: Stališče FURS o ustreznem pripoznavanju prihodkov, ki predstavljajo davčno osnovo v obračunu koncesijske ter dodatne koncesijske dajatve

Prejeli smo vaš dopis v zvezi z možnostjo oziroma dopustnostjo tekočega poračunavanja obveznosti iz naslova dela koncesijske dajatve od začasnega in občasnega dela dijakov in študentov.

Posredniki začasnih in občanih del dijakov in študentov (v nadaljevanju: študentski koncesionarji) so, skladno s Zakonom za uravnoteženje javnih financ (Uradni list RS, št. 40/12, 96/12 – ZPIZ-2, 104/12 – ZIPRS1314, 105/12, 25/13 – odl. US, 46/13 – ZIPRS1314-A, 56/13 – ZŠtip-1, 63/13 – ZOsn-I, 63/13 – ZJAKRS-A, 99/13 – ZUPJS-C, 99/13 – ZSVarPre-C, 101/13 – ZIPRS1415, 101/13 – ZDavNepr, 107/13 – odl. US, 85/14, 95/14 in 24/15 – odl. US), členi 129. – 130.b, in Navodilom za obračun koncesijske ter dodatne koncesijske dajatve (Uradni list RS, št. 6/15), zavezani k obračunavanju in odvajanju dela koncesijske dajatve namenjene v proračunski sklad MDDSZ za sofinanciranje štipendij. Študentski koncesionarji so tako do 18. v mesecu za pretekli mesec dolžni Finančni upravi Republike Slovenije (v nadaljevanju: FURS) predložiti davčni obračun koncesijske ter dodatne koncesijske dajatve (v nadaljevanju: obračun OKD-ODKD).

Študentski koncesionar v pismu navaja, da prihaja do razlike obračunanih koncesijskih dajatev, glede na mesečna poročanja o realizaciji in letno dejansko realizacijo. Dodaja, da je podatek o realizaciji, ki je osnova za obračun koncesijskih dajatev in ki ga mora poslati v tekočem mesecu za pretekli mesec, nekakovosten zaradi (pre)kratkega obdobja od zaključka meseca, za katerega se poroča in dnevom poročanja. Navedeno utemeljuje z dejstvom, da v praksi zaradi najrazličnejših vzrokov na strani delodajalcev prihaja do zahtevkov po storniranju računa ali za izdajo dobropisa za znesek, ki je bil kot mesečna realizacija že poročan. Nadaljuje, da mora pri odvajanju koncesijske dajatve davčnemu organu »napisati« dejansko mesečno realizacijo, kar pomeni, da bi v primeru tekočega individualnega poračuna s spreminjanjem osnove za mesec poročanja ne izkazovali točnih podatkov oziroma bi moral – ker poroča točne podatke – konec leta opraviti letne poračune. Dodaja, da je tak način poračuna predviden za prejemnika sredstev ŠOS po koncesijski pogodbi v 4. odst. 9. člena, ni pa predviden za koncesijske dajatve in dodatno koncesijsko dajatev.

Študentski koncesionar v svojem pismu v nadaljevanju razmišlja, da bi bila v tem kontekstu najenostavnejša rešitev oddaja podatkov s predznakom minus za podatke predhodnega leta, kar pa prek portala davčnega organa[[1]](#footnote-1) ni omogočeno.

MDDSZ vsakoletno z letnim poročilom prejme podatek o razliki med evidentiranimi in plačanimi mesečnimi podatki in dejansko letno realizacijo, zato naj bi po mnenju študentskega koncesionarja - MDDSZ moral dati tudi navodilo, kako izvajati poračune, saj naj bi bil davčni organ le pobiralec dajatve. Koncesionar je v povezavi z obravnavano zadevo navezal stik tudi s pristojnim finančnim uradom in s Strokovnim interesnim združenjem. Ugotavlja, da naj bi večji študentski servisi izvajali poračune sprotno, pri posredovanju tekočih podatkov, kar pa po njegovem mnenju z vidika pravilnega poročanja davčnemu organu preko obračunov OKD-ODKD, ni pravilno, saj posamezne mesečne realizacije niso točne. Dodaja, da gre za relativno majhne zneske, vendar pa si sam samovoljnih popravkov ne upa izvajati, dokler ne prejme mnenja MDDSZ ali davčnega organa o dopustnosti takega početja. V nadaljevanju vam odgovarjamo.

Osnova za obračun koncesijske dajatve in dodatne koncesijske dajatve je znesek zaračunanega prihodka od dejavnosti posredovanja začasnih in občasnih del dijakom in študentom za mesec, za katerega se predlaga obračun. To pomeni, da mora biti v obračunu OKD-ODKD, ki ga študentski koncesionar prek portala [eDavki](http://edavki.durs.si/OpenPortal/Pages/StartPage/StartPage.aspx) vloži najkasneje do 18. v mesecu za pretekli mesec, naveden znesek zaračunanega prihodka od dejavnosti posredovanja začasnih in občasnih del dijakom in študentom za ta mesec, kot izhaja iz njegovih analitičnih knjigovodskih evidenc v računovodstvu. Ob upoštevanju načela ažurnosti knjiženja poslovnih dogodkov in listin, se v obračun OKD-ODKD kot osnova vpiše znesek prihodkov ugotovljenih po računovodskih standardih. V tem znesku so upoštevani tudi morebitni dobropisi, ki zmanjšujejo zaračunane prihodke meseca in se vsebinsko nanašajo na realizacijo preteklih mesecev. Dobropisi namreč niso posledica napak ampak izhajajo iz poslovnega dogodka, katerega knjigovodske posledice sodijo v tekoče in ne v pretekla obdobja. Praksa »večjih študentskih servisov«, ki po besedah študentskega koncesionarja dobropise sproti vključujejo v mesečne realizacije prihodkov, je zato vsebinsko pravilna in z davčnega vidika ni sporna.

Študentski koncesionar, ki bodisi prihodkov po izdanih računih bodisi zmanjšanj prihodkov po dobropisih ni vključil v obračun OKD-ODKD za tekoče obdobje, odda popravek obračuna. Postopkovna pravila za popravke davčnih obračunov so opredeljena v 53., 54., in 55. členu Zakona o davčnem postopku – ZDavP-2 (Uradni list RS, št. 13/11 – uradno prečiščeno besedilo, 32/12, 94/12, 101/13 – ZDavNepr, 111/13, 25/14 – ZFU, 40/14 – ZIN-B in 90/14). Oddaja takšnih popravkov obračunov OKD-ODKD se izvede v sistemu [eDavki](http://edavki.durs.si/OpenPortal/Pages/StartPage/StartPage.aspx). Ob oddaji posamezne vrste popravka obračuna je treba zgolj izbrati pravilno vrsto obračuna v menijski vrstici. Takšen način predlaganja obračunov predstavlja tudi podlago (izvršilni naslov) za vračilo preveč obračunanih in plačanih dajatev in sicer v tridesetih dneh od dneva predložitve davčnega obračuna (popravka z zmanjšanjem obveznosti), v skladu z določbo prvega odstavka 97. člena ZDavP-2.

V primeru nejasnosti ali težav se zavezanci lahko obrnejo tudi na tehnično podporo portala, ki je na povezavi: <http://edavki.durs.si/OpenPortal/Pages/Help/Contact.aspx>.

S spoštovanjem,

Jana Ahčin

generalna direktorica

1. Predvidevamo, da ima študentski koncesionar tu v mislih portal eDavki [↑](#footnote-ref-1)